Hermed referat fra mødet om Dåvildt i Klemensker Jagtforenings lokaler d. 14/5-2018

Formanden bød velkommen, med budskabet om, at det var en helt åben diskussion om jagt på Dåvildt.

Resultatet af dagens møde sendes til Hjortevildtgruppen.

Henrik Frost gennemgik kort det udsendte vedr. den nationale indstilling som er:

Jagttid på Då, kalv og spidshjort i perioden 1/10 til 31/1

Jagttid på Hjort 1/9 til 31/1

Første hjort fri

Næste hjort 1 stk. pr. 50 Ha. (Dette kan DJ dog ikke støtte.)

Herefter en tur bordet rundt, hvor følgende udsagn kom frem:

Endnu ikke vendt i foreningen - Jagttid i januar måned, en hjort pr. jæger pr. sæson, kvote med indberetningspligt – Model som i Sverige – Ingen begrænsninger ud over de nationale – Kvote med lodtrækning – Kvote med lodtrækning, bopælspligt og indberetningspligt – Ingen begrænsninger, måske med en kvote – 2-3 dages jagt på hjort, max en hjort pr. jæger, Då, kalv og spids 1/1-15/1 – Kun begrænsninger på hjortejagten – Kvoter er noget bøvl – Ingen restriktioner ud over de nationale – Jagttid – Indberetningspligt og kvote – Kvote, ingen arealbegrænsning, max en hjort pr. jæger.

Dette er en kort sammenfatning af de udsagn der kom frem ved en runde omkring bordet.

Henrik Frost fremlagde en betragtning om at jagttid kan styres på flere måder, eksempelvis regulering af jagttiden og styring over 2 årige perioder.

Rapporten fra Hjortevildtgruppen blev kort omtalt, og af den fremgår det, at gruppen forventer at der kan åbnes for jagt i 2020 eller 2021. Gruppen anbefaler at der ventes med at blive åbnet for jagt i 2-3 år endnu.

Dette affødte en del rysten på hovedet, da der bland jægerne på Bornholm er bred enighed om, at det er ved at være på tide at komme i gang med jagten på dåvildtet.

Der var en god debat om nogen af problemstillingerne ved dåvildtjagten og særligt hjortejagten.

Der var nogen gennemgående træk i debatten:

Kedeligt, hvis jagten trykker prisen på jagtleje.

Jagten skal IKKE ligge i brunsten, da det yderligere vil lægge tryk på de store hjorte altså trofæ, og ikke på jagten på kødet.

Der var delte meninger om jagttiden på hjorte og då/kalv/spidshjort skal ligge samtidigt eller forskudt, der var ingen overvejende vægtning, men alle var dog enige om, at jagttiden bør ligge i januar.

Der bør være en begrænsning på max en hjort pr. jæger pr. sæson, ikke mindst af jagtetiske hensyn.

Sammenfatningen af dagens møde er:

**Der var bred enighed om følgende indstilling til hjortevildtgruppen:**

**Vi skal i gang med jagten på Dåvildt så hurtigt som muligt.**

**Jagten skal reguleres med en egentlig jagttid, og i opstarten, eksempelvis en to-årig periode, foreslås at jagttiden placeres i januar måned.**

**Af hensyn til antallet af afskudte hjorte og opretholdelse af en god jagtetik, så foreslås det, at en jæger maksimalt må afskyde en hjort pr. sæson.**

Således opfattet.

Med venlig hilsen

|  |
| --- |
| **Michael Bjørn** Sektionschef - Leder Logistik |